Per Ørum Jørgensen (KF), 2009-01-22:
Tak for det.
Indledningsvis vil jeg gerne rose forslagsstillerne for de intentioner, der ligger bag forslaget her.
Fra konservativ side ser vi også med meget stor alvor på de konsekvenser, som luftforureningen medfører for vores folkesundhed, ikke mindst i de store byer, og derfor synes jeg også, denne uge har givet to gode nyheder.
Den ene nyhed er, at Danmark når EU’s mål for luftkvalitet.
Det synes jeg er meget positivt, for det skal ikke være nogen hemmelighed, at forventningen i Kommissionen var, at Danmark ikke ville nå de mål, men vi kom altså mål i forhold til NEC-direktivet.
Det synes jeg er positivt, og det synes jeg egentlig er glædeligt, på baggrund af at det sker, fordi vi har gennemført nogle initiativer, ikke mindst i medfør af den energiaftale, som klimaminister Connie Hedegaard indgik med alle Folketingets partier undtagen Enhedslisten.
Den anden nyhed, som kom frem i denne uge, var, at taxaerne nu også skal køre med filtre.
Det er vel egentlig ikke bare det forslag, som er særlig glædeligt, men den reaktion, der kom fra direktør Trine Wollenberg i taxavognmændenes organisation.
Hun stiller sig positivt over for regeringens forslag, og jeg citerer fra Berlingske Tidende af den 20. januar, hvor hun siger, at det kun er rimeligt, at de i lighed med andre dele af transportsektoren skal bidrage til at begrænse udslippet af såvel CO2 som partikler.
Sådan siger altså Trine Wollenberg fra taxavognmændenes organisation, og jeg synes, det er en utrolig positiv tilgang, taxaorganisationen har til regeringens initiativ her.
Den effekt, det vil få på miljøet og i forhold til luftforurening som sådan, er jo væsentlig større end de miljøzoner, der nu etableres, vil have.
Jeg synes også, vi er nødt til at se det her i et samfundsmæssigt perspektiv.
Nu bliver der brugt samfundsøkonomiske argumenter i forhold til at støtte forslaget her, men der står ingen steder, hvilke økonomiske konsekvenser det vil få.
Jeg har i hvert fald ikke set det, men det kan være, jeg ikke har læst forslaget godt nok.
Efter at have rådført mig med sagkundskaben er min vurdering, at sådan et forslag koster omkring 1 mia. kr.
Der står i forslaget, at det er uden mærkbare omkostninger for erhvervet, idet meromkostningerne er marginale og kan viderefaktureres til kunderne, som det fremgår af Miljøprojekt 939 fra 2006; det står på side 3 i forslaget.
Man viderefakturerer altså den milliard til danske borgere, og det er vel egentlig lidt det samme som at udskrive en skat.
Så kan man spørge, om det står i forhold til den effekt, det vil få.
Jeg synes, vi har et ansvar her i Folketinget, når vi udskriver regninger til danske borgere, nemlig at holde regningens størrelse op mod effekten, ikke mindst i en situation, hvor vi har finanskrise.
Forslaget koster 1 mia. kr., og er det 1 mia. kr., som danske skatteborgere skal betale for at gennemføre de udmærkede initiativer, som SF foreslår?
Hvis man nu sænkede afgiften på biler, hvad regeringen jo har gjort, for at fremme de mest miljøvenlige biler,
ville det løse mange problemer.
Forslaget her går ud på, at man skal sætte nogle miljøfremmende reservedele på sin bil, og de er jo forholdsvis dyre.
Det koster vel omkring 100.000 kr., og hvad nu hvis man har en brugt bil, der har kostet 20.000 kr.?
Det hænger jo ikke sammen, og det var måske bedre at se på, hvad det koster at erhverve sig et nyt køretøj og så få udskiftet bilparken noget hurtigere.
Her er regeringen jo allerede med transportministeren i spidsen kommet med tanker og ideer om, at man vil kigge på registreringsafgiften, så det bliver væsentlig billigere at erhverve en ny bil, samtidig med at det bliver dyrere at køre i den, og det synes jeg egentlig er meget konstruktivt.
Grundlæggende må vi sige, at selv om der ligger en masse gode intentioner bag forslaget - det er vi slet ikke i tvivl om, og vi anerkender også den problemstilling, der ligger bag - kan vi fra konservativ side ikke støtte dette forslag.
Afslutningsvis vil jeg lige sige, at når man sætter en grænse på 25.000 indbyggere, skal Holbæk, Sønderborg, Svendborg og Hillerød have miljøzoner.
Jeg kunne godt tænke mig, at fru Ida Auken, når hun skal svare på spørgsmål senere, giver en beskrivelse af, hvordan miljøtilstanden er i Holbæk, Sønderborg, Svendborg og Hillerød.